text: Шок и Джуд Лоу - Труд
  Четвъртък 23.09.21 / 15:36
  Четвъртък / 23.09.2021 / 15:36 '; + $minutes; document.getElementById("time-item").innerHTML = datetime ;
  Шок и Джуд Лоу
  Магнетичен минисериал на HBO и Sky Atlantic
  "Третият ден"
  (The Third Day), минисериал, 2020, 6 епизода, САЩ/Великобритания
  Режисьори: Филипа Лоуторп, Марк Мъндън
  Продуценти: Феликс Барет, Деде Гарднер, Денис Кели и др.
  Сценаристи: Феликс Барет, Денис Кели
  Оператори: Давид Шизале, Бенджамин Кракън
  Музика: Дикън Хинчлиф, Кристобал Тапия де Веер
  В ролите: Джуд Лоу, Емили Уотсън, Наоми Харис, Катрин Уотърстън, Пади Консидайн и др.
  Разделен е на две части: "Лято" (режисьор Марк Мъндън) и "Зима" (режисьор Филипа Лоуторп).
  Сам (Джуд Лоу) е бизнесмен в криза. Пътува през лятото с колата си из провинциална Англия и в гората мярва тийнейджърката Епона, която се опитва да се обеси. Спасява я. Води я към къщи - на остров Осий, до който се стига по тесен път след прилива. Междувременно стъпква щурец. Занапред ще се появяват още много. И ред шокови и кървави обреди и ритуали - между християнството и келтското езичество, а богът е Есус. Сам се запознава със семейство Мартин и им предава Епона. Те му разказват за местните хора и нагласи. Сам бърза да се прибере в Лондон, ала е невъзможно - пътя е залят. Появява се визион с малко къдраво момченце - синът му Нейтън е изчезнал преди много години, но бащината болка (вина?!) е жива. Разбираме, че основател на острова е някой си Чарингтън, който пък се оказва свързан със Сам. На летния фестивал се запознава с докторантката Джес (Катрин Уотърстън), която изследва традициите на Осий. Много алкохол, LCD, секс...
  В "Зима" Хелън (Наоми Харис) пътува с двете си дъщери Ели и Талула към острова, за да посрещнат Коледа. Той ги посреща враждебно-тайнствено - пуст, замрял, ксенофобски. В крайна сметка става ясно, че са съпругата и дъщерите на Сам, който отдавна е на Осий и вече с дълга коса, бял омачкан костюм и момченце, което е взел за своя син. В отиването на Хелън там са намесени и пари, естествено. Тъмнокожата жена забелязва, че чудатите обитатели на острова са в трескаво очакване на нещо ужасно и съдбовно. Правят всичко възможно да спасят мистично-уродливото си живеене...
  Сюжетът е твърде оплетен и лъкатушен, но е конструиран стабилно. Нищо не е случайно. Не ти дава да шанс да отлепиш очи от екрана. През перипетии, преживявания, визиони, сънища, халюцинации напрежението расте и във втората част мистичната драма прелива в жесток трилър. И е заснет възхитително кинематографично - едрите планове на Джуд Лоу са опияняващи, камерата се люлее и не изпуска нито миг, нито детайл от случващото се, панорамите откриват омайни природни картини през лятото и грозни пейзажи през зимата. И музиката е страхотна - органично вплетена във фабулата. Актьорите са завладяващи, начело със зеленоокия Джуд Лоу, който е пак красив, но съвсем различен от героя си в "Младият папа" и "Новият папа" на Паоло Сорентино. Очарователната Наоми Харис играе непоколебима и самостоятелна в решенията си майка. Изобретателната Емили Уотсън насища своята мисис Мартин с енергичност, мистичност, състрадателност...
  Заглавието на минисериала препраща към Библията - "Третият ден" на творението, когато се създават сушата, водата и растенията.
  Може и да напомня откъслечно на други филми и сериали, но "Третият ден" е майсторско зрелище за истински ценители. Дано има и следващ сезон.